# Freaks (pel·lícula de 1932)

Freaks és una pel·lícula de l'any 1932 dirigida per Tod Browning i protagonitzada per Wallace Ford i Olga Baclanova.

## Argument

Els nans Hans (Harry Earles) i Frieda (Daisy Earles) formen part d'un espectacle ambulant en què actuen la dona barbuda (Olga Roderick), el tors vivent (Prince Randian), l'hermafrodita (Josephine Joseph), les germanes siameses Hilton (Daisy i Violet Hilton) i alguns altres éssers microcefàlics, anormals i deformes. Hans se sent atret per la bella i perversa trapezista Cleopatra (Olga Baclanova), que el deixa fer per a poder robar-li uns diners que acaba d'heretar. Cleopatra i el seu còmplice Hèrcules (Henry Victor) intenten enverinar el nan.

## Context històric i artístic

Emmascarada darrere una història d'amor i venjança, aquesta pel·lícula és una oda a l'anomalia i a la malformació física, suggerida per l'antiga creença de la maledicció divina de la fatalitat. En són protagonistes nans, esguerrats, contrafets i deficients, éssers alguna vegada anomenats monstruosos i maleïts com a transmissors de desgràcies i infortunis. Equidistant entre el melodrama d'escola expressionista i el cinema fantàstic sorgit en una època estigmatitzada per la Gran Depressió de l'any 1929, aquest film és una commovedora faula de terror, crueltat i tragèdia, la qual es veu sovint carregada de sentimentalisme i alleugerida amb ruixats d'humor grotesc i macabre. Però és en la seua aparença de malson i en la rara poètica de l'aberració on sorgeix una xocant visió romàntica de la diferència i és llavors quan l'obra estableix una idiosincràcia estètica i una moral pròpia. Les criatures disformes i microcefàliques que apareixen en pantalla són reals (es guanyaven la vida al circ Barnum) i això amplia el caràcter inaudit d'un film ara venerat, però que en el seu moment fou acusat d'obscè, immoral, explotador i de mal gust. De fet, el públic el va refusar i seria repudiat pel cap de la Metro-Goldwyn-Mayer, Louis B. Mayer, el qual va ordenar reduir el metratge original (se'n van tallar 26 minuts, mai més recuperats) per a després malvendre els drets d'exhibició a una cadena d'autocines i side-shows. Confrontant la bellesa amb la deformitat i la benevolença amb la perversió, Tod Browning acaba assenyalant que els en aparença més normals poden ésser en realitat els més dolents i sinistres.
Pudents i fastigosos monstres!
La pel·lícula conté seqüències de poderosa força estètica i expressiva, imatges que captivarien posteriors generacions de cinèfils i cineastes, un d'ells David Lynch. Rodada uns mesos després d'haver dirigit Bela Lugosi en Dràcula (1931), Freaks seria una de les darreres pel·lícules que realitzés l'insomne i alcohòlic Tod Browning, qui en la seua joventut havia treballat d'acròbata i contorsionista de circ.

## Repartiment

* Wallace Ford (Phroso)
* Leila Hyams (Venus)
* Olga Baclanova (Cleopatra)
* Rosco Ates (Roscoe)
* Henry Victor (Hercules)
* Rose Dione (Madame Tetrallini)
* Harry Earles (Hans)
* Daisy Earles (Frieda)
* Daisy and Violet Hilton (les germanes siameses)
* Schlitzie (ell mateix)
* Josephine Joseph (l'hermafrodita)
* Johnny Eck (mig noi)
* Frances O'Connor (dona sense braços)
* Peter Robinson (l'esquelet humà)
* JOlga Roderick (la dona barbuda)
* [Koo Koo (ell mateix)
* Prince Randian (el tors vivent)
* Martha Morris (dona d'Angeleno)
* Elvira Snow i Jenny Lee Snow (Pinhead Pip)
* Elizabeth Green (noia ocell)
* Angelo Rossitto (Angeleno)
* Edward Brophy i Matt McHugh (els Rollo Brothers)

## Referències

* 1 2 3 4 5 Vilaseca, Ramón Robert, 2014. Les 500 millors pel·lícules de la història del cinema. Lleida: Pagès Editors, S. L. ISBN 9788499754932. Pàg. 42.

## Bibliografia

* Casas, Quim, 1998. Extraños en un tren: La parada de los monstruos. ISBN 8487270506.
* Smith, Angela M., 2011. Hideous Progeny: Disability, Eugenics, and Classic Horror Cinema. Nova York: Columbia University Press. ISBN 9780231157179.
* Solaz Frasquet, Lucía. Guía para ver y analizar: La parada de los monstruos. València: Edicions Culturals Valencianes. ISBN 8476426933.
* Vieira, Mark A., 2003. Hollywood Horror: From Gothic to Cosmic. Nova York: Harry N. Abrams, Inc. ISBN 0810945355.

## Enllaços externs

* A guide to the fascinating stars of Tod Browning's "Freaks" (anglès)
* Horror Film History — Freaks (1932) (anglès)
* Tràiler - YouTube